ЩIалэгъуалэм я «Мэшыкъуэ-2016» зэхыхьэм лэжьэн щIедзэ
Илъэс ебланэ хъуауэ Псыхуабэ къыщызэрагъэпэщ «Мэшыкъуэ» щIалэгъуалэ зэхыхьэм и япэ Iыхьэм хэтыну Къэбэрдей-Балъкъэрым щыщу цIыхуи 125-рэ дыгъуасэ ирагъэжьащ.
КъызэгъэпэщакIуэхэм зэрыжаIэмкIэ, мы гъэм абы кIуэну хуейуэ зыкъэзыгъэлъэгъуахэр цIыху мини 5-м щIегъу. Мини 2,5-м я лэжьыгъэр нэхъыфIу, зэманыр, жылагъуэр нэхъ зыхуэныкъуэну къалъытэри къыхахащ. Къыхэгъэщыпхъэщ мы гъэм абы хэтыну ди къэралым и нэгъуэщI хэгъуэгухэм, Осетие Ипщэм, Куржым щыщ ныбжьыщIэхэри къызэрырагъэблэгъар.
«Мэшыкъуэ» щIалэгъуалэ зэхыхьэм зэрыщыIэну тхьэмахуитIым къриубыдэу ныбжьыщIэхэр зэрыцIыхуну, гупсысэ щIэщыгъуэхэмкIэ зэдэгуэшэну, тренингхэм, мастер-классхэм, ипэ илъэсхэм пхагъэкIа проектхэм я презентацэхэм щIэсыну IэмалыфI яIэщ.
Хабзэ зэрыхъуауэ, форумым хэт щIалэгъуалэр политикхэм, хьэрычэтыщIэхэм, щэнхабзэм и лэжьакIуэхэм, спортсмен цIэрыIуэхэм хуагъэзэнущ. Илъэс кIуахэми хуэдэу, мы гъэми абы гранту 125-рэ щатынущ (юридическэ IуэхущIапIэ 20-м сом мелуани 2,5-рэ дэтхэнэми хуэзэу, цIыху щхьэхуэхэм я проект 75-м сом мин 300, проект 20-м сом мин 400, пщIым сом мин 500 хухахынущ). НыбжьыщIэхэм я проектхэм хэплъэнухэм яхэтщ хэгъуэгум ит IуэхущIапIэ нэхъ инхэм я лIыкIуэхэри. Мы гъэм проект зимыIэхэри форумым кIуэну хуит ящIащ. КъызэгъэпэщакIуэхэм къызэрыхагъэщымкIэ, апхуэдэ щIалэгъуалэм зэхыхьэм и щэху куэд къащIэнурэ гъэ къакIуэ проект ягъэхьэзырыну нэхъ тегушхуэнущ.
ШыщхьэуIум и 5 — 12-хэм екIуэкIыну зэхыхьэм «Социальнэ хьэрычэтыщIэ», «Бизнес-утыку», «ЩIалэгъуалэ творчествэ» унэтIыныгъэхэмкIэ щIалэгъуалэм я проектхэр щагъэлъэгъуэнущ. Ди республикэм щыщу абы ягъакIуэхэр гъуэгуанэ теувэн и пэ ягъэхьэзыра проектхэм тедгъэпсэлъыхьащ:
КIарэ Алинэ: — «Особый талант» зыфIэсща проектым и къалэн нэхъыщхьэр зи Iэпкълъэпкъым сэкъат иIэ, адэ-анэм я нэIэ щIэмыту къэна, унагъуэ хуэмыщIахэм къыхэкIауэ зэфIэкI зыбгъэдэлъ ныбжьыщIэхэр утыку къишэнырщ, апхуэдэхэр гъэгушхуэнырщ. Зи Iэпкълъэпкъыр тэмэму къызыдэмыбзу ди республикэм щыпсэу сабийхэм я бжыгъэр мини 6-м щIегъу, адэ-анэм я нэIэ щIэмыту, унагъуэ хуэмыщIахэм къыхэкIауэ сабий мини 4-м щIигъу диIэщ. ЗэрытщIэщи, апхуэдэ цIыхухэм ягурэ я щхьэрэ зэбгъэжауэ, унэми къыщIэкIын зытеукIытыхьыжу мэпсэу. Сыщогугъ си проектымкIэ абыхэм садэIэпыкъуфыну.
Узденов Iэмырбий: — «Мэшыкъуэм» щыпхызгъэкIыну си мурад «Вело-Кавказ» проектыр цIыхухэм я узынша-гъэр егъэфIэкIуэным, ди щIыналъэм туризмэм зыщегъэужьыным хуэгъэпсащ. Гуп къызэзгъэпэщу Дагъыстэн — Псыхуабэ гъуэгур лъакъуэрыгъажэкIэ къызэпытчыну ди мурадщ. А гъуэгуанэм щытлъагъу дахагъэхэм, щIыналъэм и хабзэхэм, шхынхэкIхэм, тхыдэм теухуа видеонэтынхэр тетхынурэ YouTube-м, социальнэ сетхэм къитлъхьэнущ, ар зылъагъухэр нэхъ тегушхуауэ зыгъэпсэхуакIуэ къытхуэкIуэн хуэдэу. Проектыр ягу ирихьрэ, пхагъэкIмэ, щIымахуэм зыхуэдгъэхьэзыру гъатхэпэ мазэм, дунейр уэфI хъужа иужь, едгъэкIуэкIыну тедухуащ.
Накуэ Даянэ, Ахэмын Залинэ, АфIэунэ Лянэ сымэ зэгъусэу «Friends» проектыр ягъэхьэзыращ.
Пщащэ ныбжьыщIэхэм дызэрыщагъэгъуэзамкIэ, 90 гъэхэм куэд дихьэхыу зэплъа «Друзья» телесериалым хэтахэр щызэхуэсу щыта шхапIэм хуэдэ Налшык къыщызэIуахыну я мурадщ. Хъыджэбзхэм зэрыжаIэмкIэ, ар шхапIэ къудей мыхъуу, къыдэкIуэтей щIэблэм я щэнхабзэ къэухьым зыщрагъэужь зэIущIапIэ хъунущ. Махуэ хэхакIэ усэ къыщеджэу, уэрэд щыжаIэу, кино щагъэлъагъуэу, сабийхэм я нэгу зрагъэужьу ящIынущ. Хъыджэбзхэм къызэрабжамкIэ, абы сом мин 500 текIуэдэнущ. Республикэм щыпсэу ныбжьыщIэхэм я гъащIэр а проектым и фIыгъэкIэ нэхъ гъэщIэгъуэн, я гупсысэр нэхъыфI ящIыну, зэфIэкI зиIэхэр мыукIытэу утыку ихьэу ирагъэсэну щогугъ.
Ди республикэм щыщу блэкIа илъэсхэм «Мэшыкъуэм» зи проект щыпхызыгъэкIахэм хъер куэд къытхуахьащ, дыщогугъ мы гъэми апхуэдэхэм я бжыгъэм къахэхъуэну, Къэбэрдей-Балъкъэрым и щIалэхэмрэ хъыджэбзхэмрэ я лэжьыгъэ щхьэпэхэм гъуэгу ягъуэтыну.
Щомахуэ Залинэ.
Сурэтхэр Елъкъэн Артур трихащ.
